
**1.pielikums**



|  |
| --- |
| **VENTSPILS VALSTSPILSĒTAS PAŠVALDĪBAS DOME** |
| Jūras iela 36, Ventspils, LV­3601, Latvija, tālr.: 63601100, e-pasts: dome@ventspils.lv |

**SAISTOŠO NOTEIKUMU PROJEKTS**

Ventspilī

20\_\_\_. gada \_\_\_\_\_\_\_\_ (protokola Nr. \_\_\_\_.§)

**Par Ventspils valstspilsētas pašvaldības stipendijas studējošiem, kuri augstākajā izglītības iestādē apgūst pedagoģiskās izglītības programmu, piešķiršanas kārtību**

*Izdoti saskaņā ar Pašvaldību likuma*

*44. panta otro daļu*

**I. Vispārīgie jautājumi**

1. Saistošie noteikumi nosaka kārtību, kādā Ventspils valstspilsētas pašvaldība (turpmāk – Pašvaldība), budžetā paredzēto līdzekļu ietvaros, piešķir stipendijas studentiem, kuri augstākajā izglītības iestādē apgūst pedagoģiskās izglītības programmu (turpmāk – pretendents).

2. Saistošo noteikumu mērķis ir ilgtermiņā nodrošināt Pašvaldības dibinātās izglītības iestādes ar augsti kvalificētiem pedagogiem.

3. Pašvaldības dome ar atsevišķu lēmumu nosaka stipendiju piešķiršanai atbalstāmās pedagoģisko studiju programmas.

4. Pašvaldības dome finansējumu stipendiju izmaksai paredz Pašvaldības iestādes "Ventspils Izglītības pārvalde" (turpmāk – Izglītības pārvalde) ikgadējā budžetā, ņemot vērā nepieciešamo pedagogu skaitu atbalstāmajās studiju programmās.

**II. Stipendijas piešķiršanas kritēriji un apmērs**

5. Stipendijas piešķir atklāta konkursa (turpmāk – Konkurss) kārtībā pretendentiem, kuri studē kādā no Pašvaldības domes noteiktajām, atbalstāmajām pedagoģisko studiju programmām.

6. Izglītības pārvalde Konkursu izsludina katru gadu līdz 31. augustam.

7. Ievērojot Izglītības pārvaldes ikgadējā budžetā paredzēto finansējumu un šajos noteikumos noteikto kārtību, Pašvaldības stipendiju ir tiesības saņemt pretendentam, kurš atbilst šādiem kritērijiem:

7.1. Latvijas Valsts akreditētā izglītības iestādē vai ārvalstu izglītības iestādē, kuras izdotie diplomi tiek atzīti Latvijā, ir pilna vai nepilna laika augstākās izglītības profesionālās vai akadēmiskās akreditētas programmas students, sākot no trešā studiju gada;

7.2. noteiktajā termiņā ir sekmīgi nokārtojis nepieciešamos pārbaudījumus un pilnībā ieguvis attiecīgajam akadēmiskā gada semestrim paredzēto kredītpunktu skaitu un neatrodas akadēmiskajā atvaļinājumā;

7.3. sekmju vidējais vērtējums nav zemāks par septiņām ballēm;

7.4. kurš apņemas nodibināt darba tiesiskās attiecības studiju laikā vai ne vēlāk kā trīs mēnešu laikā pēc studiju beigšanas ar vienu vai vairākām Pašvaldības dibinātām izglītības iestādēm, un pēc studiju pabeigšanas nostrādāt vienā vai vairākās Pašvaldības dibinātās izglītības iestādēs atbilstoši iegūtajai izglītībai ne mazāk kā trīs gadus.

8. Pretendents, kurš vēlas saņemt stipendiju, iesniedz Izglītības pārvaldē dokumentus saskaņā ar Konkursa nolikumu.

9. Pastāvot vienādiem kritērijiem, priekšrocība prioritārā secībā saņemt Pašvaldības stipendiju ir:

9.1. pretendentam, kurš apņemas ātrāk nodibināt darba tiesiskās attiecības ar vienu vai vairākām Pašvaldības dibinātām izglītības iestādēm;

9.2. pretendentam, kuram ir augstāks sekmju vidējais vērtējums;

9.3. Pašvaldības teritorijā deklarētai personai;

9.4. bārenim;

9.5. pretendentam, kura ģimenē ir trīs un vairāk bērni, kas nav sasnieguši 24 gadu vecumu;

9.6. pretendentam, kuram ir divi un vairāk nepilngadīgi bērni.

10. Lai saņemtu stipendiju, pretendents ar Izglītības pārvaldi slēdz līgumu par stipendijas piešķiršanu (turpmāk – Līgums).

11. Slēdzot Līgumu, Izglītības pārvalde apņemas nodarbināt studentu pēc studiju pabeigšanas vienā vai vairākās Pašvaldības dibinātās izglītības iestādēs vismaz uz darba slodzi, kas atbilst vienai mēneša darba algas likmei.

12. Stipendiju piešķir, sākot no trešā studiju gada uz visu atlikušo studiju programmas apguves laiku, ja students pilda Līguma par stipendijas piešķiršanu nosacījumus.

13. Pašvaldība piešķir un izmaksā stipendiju neatkarīgi no tā, vai pretendents saņem valsts piešķirto stipendiju.

14. Pašvaldība studentam maksā stipendiju desmit mēnešus gadā.

15. Pašvaldības stipendijas apmērs mēnesī ir 50 % (piecdesmit procenti) no valstī noteiktās minimālās mēneša darba algas stipendijas piešķiršanas brīdī.

16. Stipendijas izmaksu izbeidz, ja:

16.1. students atskaitīts no izglītības iestādes;

16.2. students norādītajā termiņā nav iesniedzis Izglītības pārvaldei Līgumā paredzētos dokumentus vai ziņas;

16.3. tiek konstatēts, ka students sniedzis apzināti nepatiesas ziņas;

16.4. studenta sekmju vidējais vērtējums ir zemāks par septiņām ballēm;

16.5. studentam piešķirts studiju pārtraukums, izņemot šo noteikumu 17. punktā paredzētajos gadījumos.

17. Ja studentam piešķirts studiju pārtraukums, kurš nav ilgāks par par vienu studiju gadu, veselības stāvokļa dēļ vai sakarā ar bērna kopšanas atvaļinājuma izmantošanu, stipendijas izmaksa uz noteiktu laiku tiek apturēta. Piešķirto stipendiju saglabā un tās izmaksu studentam atjauno pēc atgriešanās no studiju pārtraukuma un apliecinošu dokumentu iesniegšanas Izglītības pārvaldei.

**III. Stipendijas piešķiršanas kārtība**

18. Pretendentu izvērtēšanu veic Pašvaldības Izglītības komisija (turpāk – Komisija), sniedzot ieteikumu, kuriem pretendentiem stipendiju piešķirt.

19. Komisijai ir tiesības:

19.1. uzaicināt pretendentu uz Komisijas sēdi, kurā tiek izskatīts tā iesniegtais pieteikums un tam pievienotie dokumenti;

19.2. pirms ieteikuma sniegšanas lūgt eksperta (jomas speciālista) atzinumu par visu vai konkrēta pretendenta atbilstību Konkursa nolikumā noteiktajām prasībām.

20. Izglītības pārvalde:

20.1. ņemot vērā Komisijas ieteikumu, septiņu dienu laikā pieņem lēmumu par stipendijas piešķiršanu vai atteikumu piešķirt stipendiju, nosūtot lēmumu pretendentam;

20.2. slēdz līgumu ar pretendentu par stipendijas piešķiršanu;

20.3. ja kāds no pretendentiem atsakās no līguma slēgšanas, pieņem lēmumu par stipendijas piešķiršanu nākamajam pretendentam bez Komisijas ieteikuma saņemšanas;

20.4. organizē stipendiju izmaksu;

20.5. pieņem lēmumu par stipendijas izmaksas pārtraukšanu vai atjaunošanu, iepriekš informējot Komisiju.

**IV. Atprasījuma tiesības**

21. Pārvaldei atbilstoši Līgumam ir tiesības atprasīt izmaksāto stipendiju un aprēķināt likumiskos procentus par visu stipendijas piešķiršanas periodu šādos gadījumos:

21.1. 100 % apmērā - šo noteikumu 16. punktā paredzētajos gadījumos;

21.2. 100 % apmērā - ja stipendijas saņēmējs nenodibina darba tiesiskās attiecības ar vienu vai vairākām Pašvaldības dibinātām izglītības iestādēm šo noteikumu 7.4. apakšpunktā noteiktajā termiņā;

21.3. 100% apmērā - ja stipendijas saņēmējs Pašvaldības dibinātajās izglītības iestādēs nostrādā mazāk par gadu;

21.4. 50 % apmērā - ja stipendijas saņemējs Pašvaldības dibinātajās izglītības iestādēs nostrādātā no viena līdz diviem gadiem;

21.5. 20 % apmērā - ja stipendijas saņēmējs Pašvaldības dibinātajās izglītības iestādēs nostrādā no diviem līdz trim gadiem.

22. Stipendijas atmaksa netiek pieprasīta stipendijas saņēmēja nāves gadījumā vai gadījumos, kad veselības stāvokļa dēļ stipendijas saņēmējs ir zaudējis darba spējas un to apliecina ārsta vai citas kompetentas institūcijas atzinums, vai citos īpašos gadījumos, kurus par attaisnojošiem atzinusi Pārvalde pēc jautājuma izskatīšanas Komisijā.

**VI. Noslēguma jautājumi**

23. Izglītības pārvaldes vadītāja lēmumu vai faktisko rīcību var apstrīdēt Pašvaldības izpilddirektoram Administratīvā procesa likumā noteiktajā kārtībā. Pašvaldības izpilddirektora lēmumu var pārsūdzēt Administratīvajā rajona tiesā Administratīvā procesa likumā noteiktajā kārtībā.

24. Atzīt par spēku zaudējušiem Ventspils pilsētas domes 2021. gada 28. oktobra saistošos noteikumus Nr. 11 “Par Ventspils valstspilsētas pašvaldības stipendijas studējošiem, kuri augstākajā izglītības iestādē apgūst pedagoģiskās izglītības programmu, piešķiršanas kārtību” (Latvijas Vēstnesis 2021., Nr.222).

Ventspils valstspilsētas pašvaldības domes priekšsēdētājs J.Vītoliņš